CELEX: 32021D0826(01)
Language: bg
Date: 2021-08-04 00:00:00
Title: Решение на Комисията от 4 август 2021 година за създаване на експертна група за технически консултации в областта на биологичното производство (EGTOP) 2021/C 343/03

26.8.2021   
               
               
                  BG
               
               
                  Официален вестник на Европейския съюз
               
               
                  C 343/15
               
            
         РЕШЕНИЕ НА КОМИСИЯТА
         от 4 август 2021 година
         за създаване на експертна група за технически консултации в областта на биологичното производство (EGTOP)
         (2021/C 343/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     С Регламент (ЕС) 2018/848 на Европейския парламент и на Съвета (1) се определят целите и принципите, приложими към биологичното производство, както и основните изисквания по отношение на производството, етикетирането и контрола на биологичните продукти.
                  
               
                     (2)
                  
                  
                     Комисията се нуждае от технически консултации при вземането на решения във връзка с разрешаването на продукти, вещества и техники за употреба в биологичното земеделие и преработка в съответствие с Регламент (ЕС) 2018/848. Тя има нужда от технически консултации и при разработването или усъвършенстването на други правила за биологичното производство, както и в по-общ план — по всеки друг технически въпрос от областта на биологичното производство. За да може да получава такива консултации, Комисията следва да има възможност да се ползва от експертния опит на специалисти в рамките на консултативен орган.
                  
               
                     (3)
                  
                  
                     Поради това е необходимо да се учреди експертна група в областта на биологичното производство и да се определят задачите и структурата ѝ, в съответствие с Решение С(2016) 3301 final на Комисията (2).
                  
               
                     (4)
                  
                  
                     Тази група следва да се състои от учени със специализирани познания за съответните продукти, вещества и техники и от експерти с компетентности, свързани с биологичното производство, които са способни да предоставят на Комисията независими, висококвалифицирани и прозрачни консултации.
                  
               
                     (5)
                  
                  
                     С Решение 2009/427/ЕО на Комисията (3) беше създадена експертна група за целите на Регламент (ЕО) № 834/2007 на Съвета (4). Тя предоставяше становища относно някои категории вещества и продукти, които се използват в биологичното производство. Решенията във връзка с разрешаването на тези вещества бяха отлагани неколкократно поради липсата на налични експерти. Съгласно въведената с Регламент (ЕС) 2018/848 нова правна уредба ще бъде необходимо да се подлагат на оценка повече категории вещества (като например вещества за почистване и дезинфекция) и специализирани и иновативни техники и методи за преработка на храни. Поради това броят на поисканите становища нарасна значително; същевременно обаче броят на наличните експерти, желаещи да участват без възнаграждение в експертна група в помощ на Комисията, намаля.
                  
               
                     (6)
                  
                  
                     Новата експертна група следва да предоставя на Комисията становища по технически досиета във връзка с разрешаването на продукти, вещества и техники за употреба в биологичното земеделие и преработка и във връзка с други правила за биологичното производство и други технически въпроси на биологичното производство. Тези становища са от първостепенно значение за разработването и наблюдението на политиката и законодателството на Съюза в областта на биологичното производство, и по-специално за приемането от Комисията на актове за изпълнение като посочените в член 16, параграф 3, член 17, параграф 3 и член 24, параграф 9 от Регламент (ЕС) 2018/848. Без независими консултации, предоставяни от независими експерти, съответната политика на Комисията не би могла да постигне своите цели. Поради това членовете на групата следва да получават — в допълнение към възстановяването на разходите им — специални надбавки, които да са пропорционални на конкретните задачи, които са им възложени, и да съответстват на международните стандарти.
                  
               
                     (7)
                  
                  
                     Финансирането на мерки във връзка с техническа и административна помощ е уредено в член 6, буква а) от Регламент (ЕС) № 1306/2013 на Европейския парламент и на Съвета (5).
                  
               
                     (8)
                  
                  
                     Следва да се определят правила относно разкриването на информация от страна на членовете на групата.
                  
               
                     (9)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (6).
                  
               
                     (10)
                  
                  
                     Решение 2009/427/ЕО следва да бъде отменено,
                  
               РЕШИ:
         
            Член 1
            Предмет
            Създава се експертна група за технически консултации в областта на биологичното производство (наричана по-долу за краткост „групата“).
         
         
            Член 2
            Задачи
            Групата има следните задачи:
            
                        а)
                     
                     
                        да подпомага Комисията при оценяването на технически въпроси на биологичното производство, включително продукти, вещества, методи и техники, които може да се използват в биологичното производство, като има предвид целите и принципите, заложени в Регламент (ЕС) 2018/848, и допълнителните цели на политиката по отношение на биологичното производство;
                     
                  
                        б)
                     
                     
                        да подпомага Комисията при усъвършенстването на съществуващите правила и при разработването на нови правила, свързани с Регламент (ЕС) 2018/848;
                     
                  
                        в)
                     
                     
                        да стимулира обмяната на опит и добри практики в областта на техническите въпроси, свързани с биологичното производство.
                     
                  
         
            Член 3
            Консултации
            
               1.   Комисията може да се консултира с групата по всеки въпрос, свързан с биологичното производство.
            
            
               2.   Председателят на групата може да посъветва Комисията да се консултира с групата по конкретен въпрос.
            
         
         
            Член 4
            Членство — назначаване
            
               1.   Групата се състои от не повече от 13 членове.
            
            
               2.   Членовете са физически лица, назначени в лично качество, които са длъжни да действат независимо и в полза на обществения интерес.
            
            
               3.   Членовете, които вече не са в състояние да допринасят ефективно към разискванията на групата, които според генерална дирекция (ГД) „Земеделие и развитие на селските райони“ на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат част от групата и може да бъдат заменени за оставащата част от мандата си.
            
         
         
            Член 5
            Процес на подбор
            
               1.   Подборът на членовете на групата се извършва чрез публична покана за представяне на кандидатури, която се публикува в Регистъра на експертните групи към Комисията и други подобни органи (наричан по-долу за краткост „Регистърът на експертните групи“). Поканата за представяне на кандидатури може да бъде публикувана и чрез други средства, включително на специални уебсайтове. В нея се посочват ясно критериите за подбор, включително изискваните експертни познания по отношение на работата, която ще се изпълнява. Минималният срок за представяне на кандидатури е четири седмици.
            
            
               2.   Лицата, кандидатстващи да бъдат назначени за членове на групата, оповестяват всички обстоятелства, които биха могли да породят конфликт на интереси. По-специално, Комисията изисква от тези лица да представят като част от кандидатурата си декларация за интереси (въз основа на стандартния формуляр за такава декларация за експертните групи (7)) и актуална автобиография. Представянето на надлежно попълнен формуляр за декларация за интереси е необходимо условие за допустимост за назначаване като член в лично качество. Комисията извършва оценката за конфликт на интереси в съответствие със своите хоризонтални правила за експертните групи (наричани по-долу за краткост „хоризонталните правила“).
            
            
               3.   Членовете на групата се назначават от генералния директор на ГД „Земеделие и развитие на селските райони“ измежду специалисти, компетентни в посочените в член 2 и член 3, параграф 1 области, които са отговорили на публичната покана за представяне на кандидатури.
            
            
               4.   Останалите подходящи кандидати, които са отговорили на публичната покана за представяне на кандидатури, но не са назначени за членове на групата, се включват в списък на резервите. Преди да включи имената на кандидатите в списъка на резервите, Комисията иска тяхното съгласие.
            
            
               5.   Членовете на групата се назначават за мандат от 4 години, който може да бъде подновяван, но тяхната служба не може да надхвърля три последователни мандата. Те изпълняват функциите си до края на своя мандат или докато бъдат заменени в съответствие с член 4, параграф 3.
            
         
         
            Член 6
            Председател
            ГД „Земеделие и развитие на селските райони“ назначава председател и двама заместник-председатели на групата.
         
         
            Член 7
            Функциониране
            
               1.   Групата действа по искане на ГД „Земеделие и развитие на селските райони“.
            
            
               2.   Заседанията на групата по принцип се провеждат в помещения на Комисията или — ако обстоятелствата го налагат — дистанционно. Със съгласието на ГД „Земеделие и развитие на селските райони“ групата може, с обикновено мнозинство от своите членове, да реши разискванията на отделни заседания да се записват при спазване на съответните правила за защита на данните.
            
            
               3.   Услугите на секретариат се осигуряват от ГД „Земеделие и развитие на селските райони“. На заседанията на групата и на нейните подгрупи може да присъстват длъжностни лица на Комисията от други служби, които имат интерес към разискванията.
            
            
               4.   Със съгласието на ГД „Земеделие и развитие на селските райони“ групата може, с обикновено мнозинство от своите членове, да реши разискванията да бъдат публични.
            
            
               5.   Протоколът от обсъжданията по всяка точка от дневния ред и по изразените от групата становища трябва да е съдържателен и пълен. Протоколът се изготвя от секретариата под отговорността на председателя.
            
            
               6.   По принцип групата приема своите становища, препоръки и доклади с консенсус. При гласуване резултатът от него се решава с обикновено мнозинство от членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 8
            Подгрупи
            
               1.   ГД „Земеделие и развитие на селските райони“ може да създава подгрупи за разглеждане на конкретни въпроси въз основа на определено от нея задание. Подгрупите функционират в съответствие с хоризонталните правила и се отчитат пред групата. След като изпълнят целите, за които са създадени, подгрупите се разпускат.
            
            
               2.   ГД „Земеделие и развитие на селските райони“ избира членовете на подгрупите измежду членовете на групата или от списъка на резервите, посочен в член 5, параграф 4.
            
         
         
            Член 9
            Поканени експерти
            ГД „Земеделие и развитие на селските райони“ може да покани експерти със специфични експертни познания по даден въпрос от дневния ред, които да участват ad hoc в работата на групата или подгрупите.
         
         
            Член 10
            Наблюдатели
            
               1.   Статут на наблюдатели може да се предостави на организации чрез пряка покана, при спазване на хоризонталните правила.
            
            
               2.   Организациите, определени за наблюдатели, номинират свои представители.
            
            
               3.   Председателят може да разреши на представителите на наблюдателите да участват в разискванията на групата и да предоставят експертни познания. Те обаче нямат право на глас и не участват във формулирането на препоръки или становища на групата.
            
         
         
            Член 11
            Процедурен правилник
            По предложение на ГД „Земеделие и развитие на селските райони“ и с нейно съгласие групата приема с обикновено мнозинство от членовете си свой процедурен правилник въз основа на стандартния процедурен правилник за експертните групи, при спазване на хоризонталните правила (8).
         
         
            Член 12
            Професионална тайна и работа с класифицирана информация
            Членовете на групата и техните представители, както и поканените експерти и наблюдателите са обвързани със задължението за опазване на професионална тайна, което по силата на Договорите и правилата за тяхното прилагане се прилага по отношение на всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (9) и 2015/444 (10) на Комисията. Ако те не спазват тези задължения, Комисията може да предприеме всякакви подходящи мерки.
         
         
            Член 13
            Прозрачност
            
               1.   Групата и нейните подгрупи се регистрират в Регистъра на експертните групи.
            
            
               2.   Що се отнася до състава на групата и нейните подгрупи, в Регистъра на експертните групи се публикуват следните данни:
               
                           а)
                        
                        
                           имената на физическите лица, назначени в лично качество;
                        
                     
                           б)
                        
                        
                           имената на наблюдателите.
                        
                     
            
               3.   До всички съответни документи, включително дневния ред, протоколите, становищата и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не е обвързан с изискване за регистриране на ползвателите или с друг вид ограничение. По-специално, дневният ред и други съответни свързани с работата документи се публикуват своевременно преди заседанието, а протоколите и становищата — своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (11).
            
         
         
            Член 14
            Разходи за заседанията
            Пътните и дневните разходи, извършени от членовете на групата и поканените експерти във връзка с участието им в заседанията на групата или нейните подгрупи, се възстановяват от Комисията в съответствие с действащите в Комисията разпоредби и в рамките на наличните бюджетни кредити, отпуснати по годишната процедура за разпределение на ресурсите.
         
         
            Член 15
            Специални надбавки
            Членовете на групата и поканените експерти имат право на специални надбавки за подготвителната си работа и/или за участието си в дейностите на групата и свързаните с тях заседания, както е посочено в приложението.
         
         
            Член 16
            Отмяна
            Решение 2009/427/ЕО се отменя.
            Позоваванията на отмененото решение се считат за позовавания на настоящото решение.
         
         
            Съставено в Брюксел на 4 август 2021 година.
            
               
                  За Комисията
               
               
                  JanuszWOJCIECHOWSKI
               
                  Член на Комисията
               
            
         
         
            (1)  Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 14.6.2018 г., стр. 1).
         
            (2)  Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертни групи на Комисията.
         
            (3)  Решение 2009/427/ЕО на Комисията от 3 юни 2009 г. за създаване на експертна група за технически консултации в областта на биологичното производство (ОВ L 139, 5.6.2009 г., стр. 29).
         
            (4)  Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (ОВ L 189, 20.7.2007 г., стр. 1).
         
            (5)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).
         
            (6)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OВ L 295, 21.11.2018 г., стр. 39).
         
            (7)  Вж. член 11 от хоризонталните правила и приложение 4 към тях.
         
            (8)  Вж. член 17 от хоризонталните правила.
         
            (9)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (OВ L 72, 17.3.2015 г., стp. 41).
         
            (10)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
         
            (11)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.
      
      
         
            ПРИЛОЖЕНИЕ
            Специални надбавки
            
               1)   
               Членовете на групата или на нейна подгрупа и поканените експерти имат право на специална надбавка, чрез която се заплаща присъственото или дистанционното им участие в заседанията на групата или на нейна подгрупа. Специалната надбавка се изплаща под формата на дневни единични разходи за всеки пълен работен ден, както е посочено в таблицата по-долу. Общият размер на надбавката се изчислява и се закръглява нагоре до сумата, отговаряща на най-близкия половин работен ден.
               
                           Заседания на групата / заседания на нейна подгрупа
                        
                        
                           EUR на пълен ден  (1)
                           
                        
                     
                           Председател
                        
                        
                           450
                        
                     
                           Заместник-председател/ докладчик
                        
                        
                           450
                        
                     
                           Членове
                        
                        
                           300
                        
                     
                           Поканен експерт
                        
                        
                           300
                        
                     
            
               2)   
               
                  Членовете на групата или на нейна подгрупа имат право на специална надбавка за дейността си като докладчици, чрез която се заплаща работата им, извършена извън заседанията, като например подготовка и предаване на принос към доклада от заседанието на групата или подгрупата. Тази специална надбавка се изплаща със сумата от 450 EUR под формата на дневни единични разходи за всеки пълен работен ден.
               
            
            
               3)   
               
                  Членовете на групата или на нейна подгрупа и поканените експерти имат право на специална надбавка за дейността си като докладчици, които предоставят научни доклади (резюмета, проучвания и съпътстваща информация) при подготовката на заседанията на групата или на нейна подгрупа или изготвят докладите от заседанията на групата или на нейна подгрупа след съответните заседания.
               
            
            
               4)   
               Председателят има право на специална надбавка за научния надзор и организацията на работата на групата извън нейните заседания.
               Когато изисква подготвителна работа, която в частност обхваща изготвяне на доклади или становища на групата или на нейна подгрупа, анализи за обосноваване на оценки на въздействието или научен надзор, Комисията уточнява задачите, които трябва да се изпълнят, както и графика за тяхното изпълнение. Изчислението на броя на работните дни зависи по-специално от натоварването, свързано със сложността на проблема, от продължителността на периода, необходим за изпълнение на задачите предвид обема и достъпността на данните и научната литература, и от информацията, която трябва да бъде събрана и обработена. Поради тази причина отклонение от посочения по-долу индикативен брой на работните дни се допуска само в надлежно обосновани и изключителни случаи:
               
                           Индикативен брой на работните дни
                        
                        
                           Вид задачи за изпълнение
                        
                     
                           1—10 дни
                        
                        
                           Подготвителна работа (научни доклади, проучвания и анализи за обосноваване на оценки на въздействието)
                        
                     
                           4—6 дни
                        
                        
                           Доклад от заседание на групата или на нейна подгрупа след съответното заседание, становище на EGTOP
                        
                     
                           10—30 дни
                        
                        
                           Научен надзор и организация на работата на групата извън нейните заседания, по-специално с цел консултиране на Комисията при общото научно планиране, относно привличането на външни експерти, при определянето на заданията за научни доклади, както и за заседания на групата и нейните подгрупи, и при осигуряването на наличието на съществуващи данни и резултати от научни изследвания, подготвяне и координиране на създаването и заседанията на подгрупи, установяване на връзка с други консултативни органи и заинтересовани страни, както и със службите на Комисията (с ГД „Земеделие и развитие на селските райони“ и други генерални дирекции, както и със Съвместния изследователски център)
                        
                     На експертите, действащи като докладчици, които предоставят научни доклади при подготовката на заседанията на групата или на нейна подгрупа или изготвят докладите от заседанията на групата или на нейна подгрупа след съответните заседания, и на председателя за научния надзор и организацията на работата на групата извън нейните заседания, се изплаща сума от 450 EUR под формата на дневни единични разходи за всеки пълен работен ден.
            
            
               (1)  Ако участието е само сутрин или следобед, надбавката е в размер на 50 % от надбавката за пълен ден.